เอกสารแนบ 3 : รายงานการปฏิบัติตามหลักกำกับดูแลกิจการที่ดี

รายงานการปฏิบัติตามหลักการกำกับดูแลกิจการที่ดี

คณะกรรมการบริษัทตระหนักถึงความสำคัญของการกำกับดูแลกิจการที่ดี
เพื่อการดำเนินธุรกิจที่มีประสิทธิภาพ โปร่งใส สร้างความสามารถในการแข่งขัน
และนำไปสู่การสร้างความเชื่อมั่นต่อผู้ถือหุ้น ผู้ลงทุน ผู้มีส่วนได้เสีย และผู้ที่เกี่ยวข้องทุกฝ่าย
จึงได้ดำเนินการจัดระบบการกำกับดูแลกิจการที่ดี อย่างต่อเนื่อง ดังนี้

1.  นโยบายเกี่ยวกับการกำกับดูแลกิจการ

  คณะกรรมการบริษัทได้กำหนดนโยบายเกี่ยวกับการกำกับดูแลกิจการ ตั้งแต่วันที่ 11 มีนาคม 2547
  เนื่องจากเห็นว่าเป็นสิ่งที่มีความสำคัญและจำเป็นต่อการดำเนินธุรกิจให้มีการเจริญเติบโตที่ยั่งยืน
  คณะกรรมการบริษัทมีความมุ่งมั่นและตั้งใจที่จะปฏิบัติตามหลักการดังกล่าว
  โดยได้กำหนดนโยบายและทิศทางการดำเนินงานของบริษัท
  ให้ความสำคัญต่อระบบการควบคุมและการตรวจสอบภายใน
  และกำกับดูแลฝ่ายบริหารให้ดำเนินการตามนโยบายอย่างมีประสิทธิภาพและโปร่งใส
  เพื่อประโยชน์ในระยะยาวของผู้ถือหุ้นภายใต้กรอบข้อกำหนดของกฎหมายและจริยธรรมทางธุรกิจ

2.  สิทธิของผู้ถือหุ้น

  ในปี 2553 คณะกรรมการบริษัทได้จัดให้มีการประชุมสามัญผู้ถือหุ้นประจำปี 1 ครั้ง
  โดยได้ส่งหนังสือเชิญประชุม พร้อมทั้งข้อมูล วัน เวลา สถานที่ และวาระการประชุม
  ตลอดจนข้อมูลทั้งหมดที่เกี่ยวข้องให้แก่ผู้ถือหุ้นได้รับทราบล่วงหน้าอย่างเพียงพอและทันเวลาตามที่กฎหมายกำหนด
  รวมทั้งมีการเผยแพร่ข่าวสารและข้อมูลและเปิดโอกาสให้ผู้ถือหุ้นสามารถเสนอวาระการประชุมสามัญผู้ถือหุ้นประจำปีในเว็บไซต์ของบริษัท
  เป็นการล่วงหน้า
  เพื่อให้ผู้ถือหุ้นมีเวลาศึกษาข้อมูลดังกล่าวอย่างละเอียดและมีส่วนร่วมในการเสนอวาระการประชุม
  นอกจากนี้
  บริษัทได้แนบหนังสือมอบฉันทะไปพร้อมกับหนังสือเชิญประชุมเพื่อให้ผู้ถือหุ้นที่ประสงค์จะมอบฉันทะมีทางเลือกให้กรรมการอิสระของบริษัท
  เป็นผู้รับมอบฉันทะ
  โดยมีข้อมูลเกี่ยวกับกรรมการอิสระที่เพียงพอเพื่อประกอบการตัดสินใจของผู้ถือหุ้น ในการประชุม
  บริษัท ได้อำนวยความสะดวกให้ผู้ถือหุ้นได้ใช้สิทธิในการเข้าร่วมประชุมและออกเสียงอย่างเต็มที่
  และมีการบันทึกรายงานการประชุมอย่างถูกต้องครบถ้วน เมื่อเสร็จสิ้นการประชุม
  บริษัทได้ดำเนินการจัดทำรายงานการประชุมสามัญผู้ถือหุ้น
  เพื่อเผยแพร่ให้แก่ผู้ถือหุ้นในเว็บไซต์ของบริษัทภายใน 14 วันหลังการประชุม

3.  สิทธิของผู้มีส่วนได้เสีย

  บริษัทได้ให้ความสำคัญต่อสิทธิของผู้มีส่วนได้เสียทุกกลุ่มอย่างเสมอภาค
  ไม่ว่าจะเป็นผู้มีส่วนได้เสียภายใน ได้แก่ พนักงานและผู้บริหารของบริษัท
  หรือผู้มีส่วนได้เสียภายนอก ได้แก่ คู่แข่ง ลูกค้าทั้งที่เป็นหน่วยงานภาครัฐและภาคเอกชน
  เนื่องจากบริษัทตระหนักถึงความร่วมมือจากผู้มีส่วนได้เสียต่างๆ
  ซึ่งสร้างความสามารถในการแข่งขันและสร้างกำไรให้กับบริษัท ดังนี้

-   ผู้ถือหุ้น โดยจะต้องดูแลรักษาการลงทุนของผู้ถือหุ้นให้ได้ผลตอบแทนที่เหมาะสมและยุติธรรม
    ปกป้องรักษาเงินทุน ทรัพย์สิน และสถานภาพทางการเงิน ให้มีสภาวะมั่นคง มุ่งมั่น
    พัฒนางานของบริษัท เพื่อประโยชน์ต่อการคงอยู่และความเจริญเติบโต

-   ลูกค้า โดยการดำเนินการตามสัญญาว่าจ้าง ให้การปรึกษาและแนะนำ
    ให้ได้งานที่คุ้มค่าในด้านราคา และคุณภาพ และตรงต่อระยะเวลา
    ติดตามการให้บริการหลังการขายอย่างสม่ำเสมอ

-   พนักงาน
    โดยการส่งเสริมและพัฒนาความสามารถของพนักงานให้เกิดศักยภาพในการปฏิบัติงานที่ดี
    จัดให้มีสภาพการจ้างที่ยุติธรรมและมีโอกาสก้าวหน้า

-   รัฐบาล โดยการปฏิบัติตามนโยบายของรัฐ
    รวมทั้งการปฏิบัติตามกฎหมายและข้อบังคับที่เกี่ยวข้อง

-   ผู้ร่วมทุน กิจการร่วมค้า หรือกลุ่มร่วมค้า โดยการปฏิบัติงานอย่างมืออาชีพและโปร่งใส
    เพื่อผลประโยชน์สูงสุดร่วมกัน

-   สังคมและสิ่งแวดล้อม โดยการดำเนินงานธุรกิจในฐานะพลเมืองที่ดี เป็นส่วนหนึ่งของสังคม
    และตระหนักถึงการปฏิบัติตามมาตรฐานต่างๆที่เกี่ยวข้องกับความปลอดภัยและสิ่งแวดล้อมอย่างถูกต้องเหมาะสม
    สนับสนุนกิจกรรมสาธารณประโยชน์แก่ชุมชน

-   ผู้ค้า / ผู้ขาย โดยการปฏิบัติต่อผู้ค้า/ผู้ขายอย่างเสมอภาค และเป็นธรรม
    โดยคำนึงถึงประโยชน์ต่อบริษัทสูงสุด

-   เจ้าหนี้ โดยการยึดมั่นในสัญญาและถือปฏิบัติตามเงื่อนไขของสัญญาที่ได้กระทำ

-   คู่แข่ง โดยการไม่เอาเปรียบ และปฏิบัติอย่างมืออาชีพ ไม่ดูหมิ่นคู่แข่ง หรือให้ร้ายป้ายสี
    สนับสนุนและส่งเสริม นโยบายการแข่งขันทางการค้าอย่างเสรีและเป็นธรรม ไม่ผูกขาด

4. การประชุมผู้ถือหุ้น

  ในการประชุมผู้ถือหุ้นในปี 2553
  ประธานในที่ประชุมได้เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
  สอบถามและแสดงความคิดเห็นและข้อเสนอแนะต่างๆในที่ประชุม
  รวมทั้งจัดให้มีการบันทึกประเด็นซักถามและข้อคิดเห็นที่สำคัญไว้ในรายงานการประชุม

5. ภาวะผู้นำและวิสัยทัศน์

  คณะกรรมการบริษัทได้มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
  และงบประมาณของบริษัท
  ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจและงบประมาณที่กำหนดไว้อย่างมีประสิทธิภาพ

6. ความขัดแย้งทางผลประโยชน์

  คณะกรรมการบริษัทได้ดูแลอย่างรอบคอบ หากมีรายการที่อาจมีความขัดแย้งทางผลประโยชน์
  รวมทั้งกำหนดนโยบายและวิธีการดูแลมิให้ กรรมการ ผู้บริหาร และพนักงาน
  มีส่วนเกี่ยวข้องหรือก่อให้เกิดความขัดแย้งทางผลประโยชน์

7. จริยธรรมทางธุรกิจ

  บริษัท ได้จัดทำจรรยาบรรณและข้อพึงปฏิบัติที่เป็นลายลักษณ์อักษรแก่กรรมการและพนักงาน
  เพื่อใช้เป็นแนวทางปฏิบัติ ซึ่งครอบคลุมหัวข้อต่างๆ ที่สำคัญเช่น ข้อประพฤติต่อบริษัท
  ข้อประพฤติต่อสังคมและสิ่งแวดล้อม ข้อประพฤติต่อผู้บังคับบัญชาและผู้อยู่ใต้บังคับบัญชา
  ข้อประพฤติปฏิบัติต่อตนเอง รวมถึงนโยบายเกี่ยวกับผลประโยชน์ที่ขัดกัน
  นโยบายเกี่ยวกับระบบควบคุมภายใน นโยบายเกี่ยวกับรายการทางบัญชีและการเงิน
  โดยได้รวบรวมและจัดทำเป็นรูปเล่มเกี่ยวกับหลักการกำกับดูแลกิจการที่ดีของบริษัท
  พร้อมทั้งได้ให้บุคลากรเข้าใหม่ทุกท่านได้รับทราบเพื่อนำไปปฏิบัติ และในกรณีที่ผู้เกี่ยวข้องมีปัญหา
  หรือข้อสงสัยประการใด บุคลากรท่านนั้น

  สามารถสอบถามจากฝ่ายตรวจสอบภายใน ทั้งนี้ ผู้บังคับบัญชาเอง
  ก็มีภาระหน้าที่ต้องสอดส่องและแนะนำให้ผู้ใต้บังคับบัญชาตามลำดับชั้น
  ให้ปฏิบัติให้สอดคล้องกับนโยบายและจรรยาบรรณที่บริษัทได้กำหนดไว้โดยสม่ำเสมอด้วย

8. การถ่วงดุลของกรรมการที่เป็นผู้บริหาร

  คณะกรรมการบริษัทมีจำนวน 12 ท่าน ประกอบด้วย (1) กรรมการที่เป็นผู้บริหาร 3 ท่าน และ
  (2) กรรมการที่ไม่ได้เป็นผู้บริหารแต่เป็นกรรมการอิสระ
  ซึ่งเป็นไปตามข้อพึงปฏิบัติที่ดีสำหรับกรรมการบริษัทจดทะเบียน
  โดยตลาดหลักทรัพย์แห่งประเทศไทย 4 ท่าน

9. ค่าตอบแทนกรรมการและผู้บริหาร

  ในการกำหนดค่าตอบแทนของกรรมการและผู้บริหาร บริษัท
  จะพิจารณาจากระดับที่ปฏิบัติอยู่ในอุตสาหกรรม ประสบการณ์ ภาระหน้าที่
  ขอบเขตของบทบาทและความรับผิดชอบ (Accountability and Responsibility)
  รวมถึงประโยชน์ที่คาดว่าจะได้รับจากกรรมการแต่ละคน ทั้งนี้
  ค่าตอบแทนของกรรมการและผู้บริหารระดับสูง
  จะเป็นไปตามหลักการและนโยบายที่คณะกรรมการกำหนดภายใต้กรอบที่ได้รับอนุมัติจากที่ประชุมผู้ถือหุ้น

10. การประชุมคณะกรรมการ

  บริษัทได้กำหนดให้มีการประชุมคณะกรรมการอย่างสม่ำเสมอ โดยการประชุมในแต่ละครั้ง
  บริษัทได้มีการกำหนดวาระการประชุมอย่างชัดเจนและมีการส่งหนังสือเชิญประชุมพร้อมรายละเอียดล่วงหน้าเป็นเวลาไม่น้อยกว่า
  7 วัน และได้มีการจดบันทึกและจัดทำรายงานการประชุมเป็นลายลักษณ์อักษรทุกครั้ง
  เพื่อให้คณะกรรมการและผู้ที่เกี่ยวข้องสามารถตรวจสอบได้

11. คณะกรรมการ

  บริษัทมีการแต่งตั้งคณะกรรมการชุดต่างๆ เพื่อช่วยในการกำกับดูแลกิจการ
  ประกอบด้วยคณะกรรมการชุดต่างๆ ดังนี้

-   คณะกรรมการตรวจสอบ

-   คณะกรรมการพิจารณาค่าตอบแทน

-   คณะกรรมการพิจารณาการลงทุน

-   คณะกรรมการบริหารก่อสร้าง

12. ระบบการควบคุมและการตรวจสอบภายใน

  ในอดีตที่ผ่านมาบริษัท
  คณะกรรมการของบริษัทได้ให้ความสำคัญต่อระบบการควบคุมภายในทั้งระดับบริหาร
  และระดับปฏิบัติงาน โดยแบ่งแยกภาระหน้าที่และอำนาจในการดำเนินการของผู้บริหาร
  และผู้ปฏิบัติงานไว้อย่างชัดเจน และมีการควบคุมดูแลการใช้สินทรัพย์ของบริษัทให้เกิดประโยชน์
  นอกจากนี้ ยังมีการควบคุมภายในที่เกี่ยวกับระบบการเงิน
  โดยจัดให้มีระบบการรายงานทางการเงินเสนอต่อผู้บริหารในสายงานที่รับผิดชอบอย่างสม่ำเสมอ
  ในปี 2546 บริษัท ได้จัดตั้งสำนักตรวจสอบภายในขึ้น เพื่อให้มั่นใจว่าการปฏิบัติงาน
  และกิจกรรมทางการเงินที่สำคัญ

  ของบริษัทฯ เป็นไปตามแนวทางที่กำหนด
  โดยสำนักตรวจสอบภายในดังกล่าวจะรายงานตรงต่อคณะกรรมการตรวจสอบ

13. รายงานของคณะกรรมการ

  คณะกรรมการบริษัทเป็นผู้รับผิดชอบต่องบการเงินของบริษัท
  และงบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
  โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
  ใช้ดุลยพินิจอย่างระมัดระวังและประมาณการที่ดีที่สุดในการจัดทำ
  รวมทั้งมีการเปิดเผยข้อมูลสำคัญเพียงพอในหมายเหตุประกอบงบการเงิน

14. ความสัมพันธ์กับผู้ลงทุน

  บริษัทมีนโยบายในการให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส และ
  เป็นปัจจุบันให้กับผู้ถือหุ้นและผู้ที่เกี่ยวข้องได้รับทราบอย่างทั่วถึง
  โดยได้เผยแพร่ข้อมูลข่าวสารผ่านช่องทางและสื่อการเผยแพร่ต่างๆ
  ของตลาดหลักทรัพย์แห่งประเทศไทย และ Website ของบริษัท ที่ www.focus-pcl.com
  พร้อมทั้งได้จัดตั้งฝ่ายลูกค้าและนักลงทุนสัมพันธ์ขึ้น เนื่องจากตระหนักดีว่าข้อมูลของบริษัท
  รายงานข้อมูลทางการเงินและข้อมูลทั่วไป
  ตลอดจนข้อมูลสำคัญที่มีผลกระทบต่อราคาหลักทรัพย์ของบริษัทล้วนมีผลต่อกระบวนการตัดสินใจของผู้ลงทุนและผู้มีส่วนได้ส่วนเสียกับบริษัทโดยหน่วยงานดังกล่าว
  มีหน้าที่ติดต่อสื่อสารกับผู้ลงทุน ผู้ถือหุ้น
  รวมทั้งนักวิเคราะห์และองค์กรภาครัฐที่เกี่ยวข้องกับการเปิดเผยข้อมูลต่างๆ ที่สำคัญ
  และสร้างความเชื่อมั่น รวมถึงเสริมสร้างภาพลักษณ์และทัศนคติที่ดีต่อนักวิเคราะห์ ผู้ลงทุน
  และบุคคลทั่วไป ทั้งนี้ผู้ลงทุนสามารถติดต่อหน่วยงานดังกล่าวได้ 4 ช่องทาง ดังนี้

  1. ทางโทรศัพท์ : 0-2650-3105 – 9

  2. ทางโทรสาร : 0-2650-3065 - 6

  3. ทาง E-mail : info@focus-pcl.com

4. ทางไปรษณีย์ : เลขที่ 25 อาคารอัลม่าลิงค์ ชั้น 9 ซอยชิดลม ถนนเพลินจิต

แขวงลุมพินี เขตปทุมวัน กรุงเทพมหานคร 10330